Luister: Registreer nou vir Afrikaanse Onderwyserkongres | Maroela Media
Dié kongres, wat vanjaar vir die vyfde keer aangebied word, bied meer as 80 sessies oor drie dae vir die vakinhoud van Wiskunde (hoër- en laerskool) en Afrikaans Huistaal (hoër- en laerskool), insluitend sessies oor pedagogiek en metodiek, leierskap en dissipline.
Hugo Vermeulen, hoof van Solidariteit Helpende Hand Skoleondersteuningsentrum (SOS), meen dié inisiatief is noodsaaklike ondersteuning vir onderwys in Afrikaans. "Met die toenemende druk op Afrikaanse skole in Suid-Afrika, sal self-doen inisiatiewe soos hierdie al belangriker word."
Volgens hom fokus die SOS op meer as net Afrikaans Huistaal en Wiskunde. "Die SOS fokus ook op die toepassing van tegnologie in die klaskamer en die gebruik van opvoedkundige programmatuur om onderwysers se klasaanbiedings te komplimenteer," het hy verduidelik.
Die SOS-kongres is ook 'n trekpleister vir kenners van regoor die wêreld. Kundiges soos Mo Hendon, 'n wiskundedosent aan die Universiteit van Georgia in VSA, prof. Gerrit Stols en dr. Danie Brink sal die wiskunde-onderwysers toespreek.
Prof. Hans du Plessis en dr. Estelle Kruger sal onderskeidelik by Buffelspoort en Bellville die sprekers wees tydens die sessies oor taalonderwys vir Afrikaans Huistaal.
Ander bekende sprekers sluit in prof. Irma Eloff van die Universiteit van Pretoria, dr. Jeanette de Klerk-Luttig van die Universiteit Stellenbosch, Louis van der Watt van Atterbury Properties, dr. Theuns Eloff van die FW de Klerk-stigting, Waldimar Pelser, redakteur van Rapport en Susan Lombaard, besturende direkteur van Maroela Media.
Die eerste kongres word in die Noordwes-provinsie aangebied by die ATKV Buffelspoort-vakansieoord tussen 27 en 29 Junie en die Wes-Kaapse kongres by die Universiteit Stellenbosch se Sakeskool in Bellville tussen 4 en 6 Julie.
Die sluitingsdatum vir registrasie is 8 Junie vir Buffelspoort en 13 Junie vir Bellville. Laai die registrasievorms by die SOS-webwerf af, en stuur dit aan [email protected]
Die Vereniging vir Afrikaanse Wiskunde Onderwysers (VAW) en die Genootskap vir Regte Afrikaanse Taalonderwysers (GeRAT) is vanjaar aan die stuur van die kongres.
Deel van: Doen-dinge, Karmenaadjies, Podsendings
Kan iemand my asb inlig; hoekom Afrikaans-Huis taal en nie Afrikaans- Onderrig nie? Is dit 'n slenter om AFRIKAANS in 'n ander rigting te dwing?